Dié Malema-uitspraak nie haatspraak, sê MRKJulius Malema. Foto: EFF Die Menseregtekommissie het Vrydag uitspraak gelewer oor ŉ vorige uitspraak deur die EFF-leier, Julius Malema. Malema het in November 2016 oor wit mense gesê: “They found peaceful Africans here. They killed them. They slaughtered them like animals. We are not calling for the slaughtering of White people, at least for now. What we are calling for is the peaceful occupation of the land and we don’t owe anyone an apology for that…” Malema het die uitlatings gemaak toe hy in die Newcastle-landdroshof verskyn het op aanklagte wat verband hou met sy aanmoediging om grond te beset. Die burgerregteorganisasie AfriForum het Malema by die MRK verkla en gesê dié uitlating hits geweld aan teen wit mense en kom neer op haatspraak. Die MRK het in sy uitspraak gesê die definisie van “aanhitsing” en “haatspraak” moet in gedagte gehou word en die uitlating moet in konteks beskou word. “Malema het vooraf ŉ argument aangevoer om grond te beset op die basis dat grond aan swart mense behoort. Hy voer aan hy is bereid om tronk toe te gaan vir die besetting van grond, maar nie vir korrupsie nie,” lui die uitspraak. “Hy sê ook wit mense is onaantasbaar, as jy aan ŉ wit mens raak, gaan jy tronk toe en selfs onder die ANC is swart mense steeds onderworpe aan wit mense. Hy sê hy dien nie ŉ wit meester nie en is hier om wit mense se vrede te ontwrig. Hy sê swart mense het nog nooit vrede geken nie en in teenstelling daarmee ‘swem [wit mense] in ŉ poel van bevoordeling’, want hulle het nog altyd grond besit. “As hierdie uitlating objektief geïnterpreteer word, beteken dit dat wit koloniale setlaars vreedsame swart Afrikane doodgemaak het asof hulle diere is (daarom die gebruik van die woord ‘geslag’). “Ondanks voorafgaande, versoek mnr. Malema nie in hierdie stadium die slagting van wit mense nie. Hy versoek vreedsame besetting van grond. Hierdie stelling is kritiek van wit mense geskiedkundig en hy versoek dus huidige besetting van wit mense se grond. Dit kan aanstootlik en ontstellend wees vir talle wit mense. Sommige wit mense kan hierdeur seergemaak voel en kan aanvoer dat dit rasgedrewe is. “Dit is egter duidelik dat wit koloniale setlaars swart grond beset het, op ŉ gewelddadige en niegewelddadige wyse. Dit is ook duidelik dat wit mense, alhoewel hulle ŉ politieke minderheid is, beduidende ekonomiese mag het. “Dit is belangrik dat hierdie stelling handel oor hoe wit mense in die verlede opgetree het. Dit handel nie oor hoe hulle nou optree nie. Mnr. Malema sê ook spesifiek dat hy nie nou die slagting van wit mense eis nie. Hy eis slegs die besetting van hul grond. “In hierdie konteks beskou, kom die stelling nie neer op haatspraak nie,” het die MRK bevind. AfriForum het intussen gesê hy neem kennis van die Menseregtekommissie se bevinding rakende die burgerregte-organisasie se klag van haatspraak teen Malema. “Ons is tans in konsultasie met ons regspan en sal binnekort ŉ aankondiging maak oor verdere stappe in verband hiermee.” Ernst Roets, adjunk- uitvoerende hoof van AfriForum, het Vrydag aan Maroela Media gesê die organisasie is geskok oor die uitspraak. “Malema se woorde ‘at least for now’ het die MRK se uitspraak gelei, wat betref aanhitsing tot geweld. Dit is duidelik dat dit ŉ ideologiese uitspraak is. Ek dink nie [die MRK] besef eers dat hulle volgens ideologie ŉ uitspraak gelewer het nie, en dit is vir ons ŉ probleem.” Zandile Gumede, burgemeester van die eThekwini-metro, het in November 2016 gesê daar is ŉ dringende behoefte om rasseverdeeldheid tussen verskillende rasgroepe in die land te genees. “Ons veroordeel Malema se uitlatings ten sterkste. Dié soort uitlatings kan saadjies van rasseverdeeldheid plant. Ons moet die verdeeldheid wat deur die apartheidsregering gevorm is beëindig. Van die verdeeldheid is deur afsonderlike ontwikkeling veroorsaak en ons moet nooit ooit toelaat dat dit weer gebeur nie. Die apartheidsregering het probeer om verdeeldheid te skep, maar het misluk. Tans is daar weer elemente wat probeer om ons te verdeel.” Klik hier om die Menseregtekommissie se volledige terugvoer te lees.